**ROKOVACÍ PORIADOK**

**KONGRESU**

**Slovenského zväzu ľadového hokeja**

Trnavská cesta 27/B, 831 04 Bratislava, IČO: 30 845 386

**konaného dňa 26.06.2019 v Bratislave**

(ďalej Slovenský zväz ľadového hokeja aj iba ako „***SZĽH***“ a kongres SZĽH aj iba ako „***Kongres***“)

**1. Predmet úpravy rokovacieho poriadku:**

Rokovací poriadok upravuje najmä:

 a) vedenie a priebeh Kongresu,

 b) spôsob hlasovania na Kongrese,

 c) spôsob voľby orgánov SZĽH,

 d) pôsobnosť a konanie orgánov Kongresu.

**2. Delegáti Kongresu a ostatní účastníci Kongresu SZĽH:**

2.1. Na zasadnutí Kongresu majú právo hlasovať delegáti členov s hlasovacím právom a zástupcovia športovcov a športových odborníkov v súlade s kľúčom pre rozdelenie hlasov v Kongrese, ktorý určujú Stanovy SZĽH v  III. časti, bode 3.5.

2.2. Právo účasti na Kongrese patrí aj prezidentovi SZĽH, predsedovi Dozornej rady, členom Výkonného výboru a ďalším pozvaným hosťom, bez hlasovacieho práva.

2.3. Zasadnutie Kongresu nie je prístupné verejnosti.

**3. Priebeh Kongresu SZĽH:**

3.1. Zasadnutie Kongresu riadi predsedajúci, ktorým je podľa časti III., bodu 3.2.9. Stanov SZĽH prezident alebo ním poverená osoba.

3.2. Kongres prerokováva veci v súlade a v poradí podľa schváleného programu.

**4. Spôsob rozhodovania a hlasovania na Kongrese SZĽH:**

4.1. Uznášaniaschopnosť Kongresu a počet hlasov potrebných na prijatie rozhodnutia určujú Stanovy SZĽH.

4.2. Hlasovanie na Kongrese SZĽH sa uskutoční prostredníctvom elektronického hlasovacieho zariadenia, ktoré obdrží každý delegát s právom hlasovať. Ak elektronické zariadenie nebude dostupné alebo dôjde k jeho poruche, o všetkých návrhoch sa bude hlasovať verejne - zdvihnutím mandátového lístka s uvedením počtu hlasov delegáta. Spôsob volieb do orgánov SZĽH upravuje bod 5. tohto rokovacieho poriadku.

**5. Spôsob voľby orgánov SZĽH:**

5.1. Všetky voľby do orgánov SZĽH sa uskutočnia prostredníctvom elektronického hlasovacieho zariadenia.

**6. Orgány kongresu SZĽH:**

6.1. **Orgány Kongresu:**

**Predsedajúci Kongresu:** riadi a vedie zasadnutie Kongresu. V zmysle časti III., bodu 3.2.9. Stanov SZĽH zasadnutie riadi prezident alebo ním poverená osoba. Predsedajúci vedie Kongres v súlade s jeho schváleným programom, najmä predkladá návrhy na hlasovanie v súlade s programom Kongresu, oznamuje výsledky hlasovania a vedie rozpravu a diskusiu v súlade s prijatým rokovacím poriadkom Kongresu.

 6.2. **Pracovné skupiny Kongresu:**

**Mandátová komisia:** tvoria ju 3 členovia. Jej úlohou je overovanie oprávnenosti delegátov k ich účasti na zasadnutí Kongresu, ďalej úlohou komisie je dohliadať nad počtom prítomných delegátov a podávať správy o účasti prítomných delegátov. Mandátová komisia pri posudzovaní oprávnenosti delegátov k účasti na Kongrese postupuje v zmysle stanov SZĽH. Mandátová komisia vyhotoví o svojej činnosti správu, ktorá je prílohou zápisnice z Kongresu.

**Zapisovateľ:** zodpovedá za zápis priebehu Kongresu a vyhotovenie zápisnice z Kongresu. Zapisovateľ je povinný zabezpečiť, aby zápisnica z Kongresu zodpovedala ust. § 21 ods. 2 zák. č. 440/2015 Z.z. o športe v platnom znení. Zapisovateľom môže byť aj zamestnanec SZĽH.

**Dvaja overovatelia zápisnice:** ich úlohou je potvrdiť pravdivosť a zhodu obsahu zápisnice z Kongresu so skutočným priebehom Kongresu a rozhodnutiami, ktoré Kongres na zasadnutí prijal.

**Skrutátori:** v počte 3 (traja), vykonávajú kontrolu distribúcie hlasovacích zariadení a v prípade, že hlasovanie na Kongrese nebude prebiehať prostredníctvom elektronického hlasovacieho zariadenia, ich úlohou bude najmä sčítavanie hlasov. Skrutátorom môže byť aj zamestnanec SZĽH.

Pracovné skupiny Kongresu sú volené prostredníctvom elektronického hlasovacieho zariadenia priamo na Kongrese, pričom každá sa volí ako celok a pre zvolenie je potrebná väčšina odovzdaných hlasov.

6.3. **Volebná komisia**  zabezpečuje proces volieb do orgánov SZĽH a je zvolená podľa

 Stanov SZĽH.

**7. Predkladanie zmien a doplnkov legislatívnych návrhov na Kongrese:**

7.1. Legislatívne návrhy, ktoré neboli predložené v termíne určenom SZĽH tj. do 04.06.2019 (vrátane legislatívnych návrhov predložených na Kongrese) sa automaticky zaradia do plánu legislatívnych prác na nasledujúci Kongres, to neplatí v prípade, že potreba legislatívnej zmeny vyplynie z legislatívneho procesu na Kongrese.

7.2. Schvaľovanie legislatívnych noriem SZĽH sa uskutočňuje po častiach v zmysle predložených návrhov alebo v celku.

7.3. O návrhoch sa vždy hlasuje v poradí určenom predsedajúcim Kongresu, spravidla v poradí v akom boli predložené.

7.4. Po ukončení hlasovania predsedajúci vyhlási výsledok hlasovania.

**8. Predstavenie sa kandidátov do orgánov SZĽH:**

8.1. Každý kandidát do orgánu SZĽH je oprávnený predstaviť sa delegátom v príslušnom bode programu.

8.2. Kandidát na prezidenta SZĽH má právo na predstavenie sa delegátom v rozsahu 5 minút. Predsedajúci vyzve kandidátov na prezidenta k predstaveniu sa a udelí im slovo podľa abecedného poradia.

8.3. Kandidáti do ostatných orgánov SZĽH sú oprávnení sa predstaviť delegátom v rozsahu 1 minúty. Predsedajúci ich vyzýva podľa voleného orgánu SZĽH a podľa abecedného poradia.

8.4. Právo kandidáta predstaviť sa delegátom nie je možné postúpiť na iného kandidáta.

8.5. Po predstavení sa kandidáta do orgánu SZĽH nie je prípustná rozprava ani diskusia.

**9. Rozprava a diskusia na Kongrese:**

 **Pravidlá pre rozpravu:**

9.1. Predsedajúci pred tým, než dá hlasovať o konkrétnom bode programu, otázkou zistí, či sa chce nejaký delegát prihlásiť do rozpravy o prerokovávanom bode programu.

9.2. Právo jedného vystúpenia ku konkrétnemu bodu programu má každý delegát Kongresu s právom hlasovať na základe prihlásenia sa do rozpravy po výzve predsedajúceho podľa bodu 9.1. tohto rokovacieho poriadku. Slovo delegátovi udeľuje predsedajúci. Právo delegáta na rozpravu nie je možné postúpiť na iného delegáta alebo inú osobu.

9.3. Dĺžka vystúpenia delegáta nesmie prekročiť 1 minútu a vyjadrenie musí súvisieť s bodom programu, ktorého sa vystúpenie týka. V opačnom prípade je predsedajúci oprávnený ukončiť vystúpenie delegáta odňatím mu slova.

9.4. Právo vyjadriť sa ku konkrétnemu bodu programu patrí aj iným osobám prítomným na Kongrese, ktorým slovo po prihlásení udelí predsedajúci. Dĺžka vystúpenia nesmie prekročiť 1 minútu. V opačnom prípade je predsedajúci oprávnený ukončiť vystúpenie takejto osoby odňatím jej slova.

9.5. Po ukončení rozpravy predsedajúci prečíta návrh a položí nasledujúce otázky v poradí:

 9.4.1. „kto je za?“ počet ZA

 9.4.2. „kto je proti?“ počet PROTI

 9.4.3. „kto sa zdržal hlasovania?“ počet ZDRŽAL SA.

**Pravidlá pre diskusiu, ktorá je samostatným bodom programu Kongresu:**

9.6. Právo na jedno diskusné vystúpenie ku každej otvorenej téme diskusie má každý delegát a pozvaný hosť. Toto právo nemožno postúpiť na iného delegáta alebo hosťa. Do diskusie sa prihlasuje písomne. Čas diskusného vystúpenia je maximálne 2 minúty, v prípade pozvaného hosťa maximálne 1 minúta. K diskusnému príspevku je možné vystúpiť s faktickou poznámkou v dĺžke 1 minúty.

9.7. Po uplynutí časového limitu diskusného príspevku alebo faktickej poznámky je predsedajúci povinný upozorniť diskutujúceho na túto skutočnosť a požiadať ho o ukončenie vystúpenia, prípadne mu odňať slovo.

9.8. Diskusia končí vystúpením všetkých prihlásených do diskusie alebo rozhodnutím Kongresu o ukončení diskusie na základe návrhu delegáta alebo predsedajúceho.

9.9. Predsedajúci nemôže obsah diskusného príspevku komentovať alebo iným spôsobom obmedzovať názor diskutujúceho.

9.10. Diskutujúci sú povinní rešpektovať právo každého na ochranu osobnosti, cti, dôstojnosti a dobrého mena a zdržať sa prejavov a vyjadrení, ktoré by tomuto odporovali. V prípade osobných invektív alebo prejavov porušujúcich práva podľa predchádzajúcej vety alebo akékoľvek iné práva chránené platnými právnymi predpismi Slovenskej republiky, predsedajúci odoberie diskutujúcemu slovo.

**10. Spôsob schválenia rokovacieho poriadku a záverečné ustanovenia:**

10.1. Tento rokovací poriadok nadobúda platnosť a účinnosť jeho schválením Kongresom SZĽH.

10.2. Schválením tohto rokovacieho poriadku sa zrušuje v celom rozsahu predchádzajúci rokovací poriadok SZĽH.

V Bratislave, dňa 26.06.2019